Source: https://www.riigiteataja.ee/akt/314102017002
Timestamp: 2018-12-10 18:01:39+00:00

Document:
Virgo Kruve kaebuse läbivaatamata jätmine – Riigi Teataja
Virgo Kruve kaebuse läbivaatamata jätmine
RT III, 14.10.2017, 2
Vastu võetud 11.10.2017 nr 35
8.10.2017 esitas Virgo Kruve kaebuse Vabariigi Valimiskomisjonile. Kaebaja leiab, et valimiste korraldamise edasiandmine Riigi Infosüsteemi Ametile, kes kogub, hoiab ja annab lugemiseks üle elektrooniliselt antud hääled, on vastuolus KOVVS § 18 lõikega 1 ja § 19 lõikega 1, mille kohaselt riigi valimisteenistuse kui valimiste korraldaja ülesanne on korraldada elektrooniline hääletamine. Lisaks on elektrooniliseks hääletamiseks kasutataval valimisrakenduse tarkvaral puudu seaduses nimetatud valimiste korraldaja nimele väljastatud sertifikaat. Arvestades riigi valimisteenistuse poolset rikkumise ulatust (kaebaja ja samuti teiste võimalike elektrooniliste hääletajate häälte andmist valimiste korraldajaks mitte märgitud organisatsioonile, et neid koguda ja hoida vähemalt 10 päeva jooksul), taotleb kaebaja elektroonilise hääletamise seadusejärgset korraldamist. Kaebaja taotleb täiendavalt RKVS § 483 järgi elektroonilise hääletamise peatamist, siiani antud häälte tühistamist ja kutsuda valijaid uuesti hääletama valimispäeval 15.10.2017 valimisjaoskonnas.
1. KOVVS § 64 kohaselt saab kaebuse esitada isik, kes leiab, et tema õigusi on vaidlustatava otsuse või toiminguga rikutud. Kaebusest ei nähtu kaebaja subjektiivsete õiguste rikkumist, kaebuses ei ole ka täpsustatud, milles võimalik õiguste rikkumine seisnes. Kaebuses on vaidlustatud elektroonilise hääletamise korraldamise organisatsiooni ja tehnilise lahenduse vastavust seaduses sätestatud elektroonilise hääletamise korraldamise reeglitele, kuid see ei mõjuta kaebaja kui valija õigust ja võimalust hääletada kas elektrooniliselt või hääletamissedeliga valimisjaoskonnas või valimistel kandideerida. Avalikes huvides valimiskaebuse esitamine ei ole võimalik (vt Riigikohtu põhiseaduslikkuse järelevalve kolleegiumi lahendeid kohtuasjades nr 3-4-1-35-05 p 10, 3-4-1-6-13 p 20, ja 3-4-1-31-14, p 16).
2. KOVVS § 65 lõige 3 sätestab, et kui kaebus ei vasta KOVVS § 65 lõikes 1 sätestatud nõuetele või kui kaebus on esitatud KOVVS §-s 64 ja § 66 lõikes 1 ettenähtud korda rikkudes, võib Vabariigi Valimiskomisjon jätta kaebuse läbi vaatamata. Kuna vaidlustatud riigi valimisteenistuse toimingud ei riku kaebaja subjektiivset õigust hääletada või valimistel kandideerida, jätab Vabariigi Valimiskomisjon kaebuse läbi vaatamata.
3. KOVVS § 65 lõige 3 sätestab, et kaebuse läbi vaatamata jätmisel võib Vabariigi Valimiskomisjon selle edastada riigi valimisteenistusele vastamiseks käesoleva seaduse § 62 lõikes 6 sätestatud korras. Kuna kaebaja leiab, et valimiste korraldaja, s.t riigi valimisteenistus kui elektroonilise hääletamise korraldaja, on rikkunud seadust, edastab Vabariigi Valimiskomisjon selle vastamiseks riigi valimisteenistusele.
1. Jätta Virgo Kruve kaebus läbi vaatamata.
2. Edastada kaebus riigi valimisteenistusele vastamiseks KOVVS § 62 lõikes 6 sätestatud korras.

References: § 18
 § 19
 § 483
 § 64
 § 65
 § 65
 § 66
 § 65
 § 62
 § 62